**Hebreërs 11, Sondag 7 WH 4.5.25**

**Tema: Ware geloof beheer jou denke, wil en hart.**

**INLEIDING**

Sien is glo!

Wat is dit van die mens se oog wat maak dat ons dit glo?

Sommige mense is bysiende, ander is versiende en dan is daar ander wie se sig so swak is dat hulle skaars 10% van dit om hulle kan sien.

Dink net as so een sou sê dat hy net glo wat hy kan sien, beteken dit nou skielik dat die ander 90% van die werklikheid vir hom verdwyn?

Of as iemand blind is, loop hy nie net soos ons in `n tafel hoek vas en kry seer al kan hy dit nie sien nie?

Die werklikheid verdwyn nie net omdat jy dit nie kan sien nie.

Miskien sou iemand kon sê, maar hy glo net wat hy kan verstaan.

Dan sou byna geen wiskunde som vir my kon waar wees nie, want ek verstaan dit nie.

Dan sou geeneen ook in die liefde kon glo nie, want wie kan dit verstaan?

Verlede Sondag het ons saam gedink oor wat waarheid dan nou eintlik is.

Vanoggend wil ons stilstaan by `n baie belangrike element van Christenwees naamlik geloof.

Wat is geloof, of eerder `n beter vraag soos die Kategismus dit in Sondag 7 vra: wat is ware geloof.

Ek gee ŉ opsomming van wat ons in Sondag 7 van die Heidelbergse Kategismus bely:

**>>KLIK<<**

'n Ware geloof is:

1. **'n vasstaande kennis** waardeur ek alles wat God in sy Woord aan ons geopenbaar het, vir waar aanvaar.
2. **'n vaste vertroue** wat die Heilige Gees deur die evangelie in my hart werk
   1. dat God aan my en ander
   2. ewige geregtigheid, saligheid/redding en vergewing van sonde skenk
   3. (*hoe*),net uit genade, slegs omdat Christus dit vir ons verdien het.

**>>KLIK<<**

Ons belydenis hier is dus dat ‘n ware geloof ons hele menswees beheer:

Dit beheer hoe ek **dink** deur **kennis**.

Dit beheer my **wil** deur **aanvaarding**.

Dit beheer hoe ek in die hart **voel** deur **vertroue**.

Kom ons kyk dan hoe ware geloof in elkeen van hierdie dele van ons menswees werk.

**>>KLIK<<**

**Ware geloof en hoe ons dink**

Ons bely dat ware geloof `n vasstaande kennis is.

Dit word beaam in Hebreërs 11:1 as ons hoor:

**“Om te glo, is om seker te wees van die dinge wat ons hoop, ........die dinge wat ons nie sien nie.”**

Hierdie “dinge” waarvan ons seker is, is nie dinge wat sommer net uit die lig val nie.

Nee dit is dinge waaroor ons kennis het omdat God dit vir ons in sy Woord leer soos ons bely.

Kennis word ook in ons tyd baie hoog aangeskryf:

“Niemand kan geleerdheid van jou wegvat nie my kind.”

So sê ons dikwels vir ons kinders.

Ons plaas ŉ baie hoë premie op naskoolse onderrig van ons kinders en spandeer baie geld daaraan.

Sou mens dan daaruit kon aflei dat ons mense is wat kennis het?

Luister weer na vers een:

**“Om te glo, is om seker te wees van die dinge wat ons hoop, ........die dinge wat ons nie sien nie.”**

Hierdie kennis gaan egter juis oor dit wat jy nie kan sien nie.

Ons moet dus baie versigtig wees dat ons as kerk op die regte tipe kennis fokus!

Is ons kennis so sterk dat ons ook seker is oor dit wat ons nie kan sien nie:

Hoe die Heilige Gees werk?

Die proses van bekering?

Hoe God iemand se manier van dink nuut maak?

Ons praat dus nie hier van die blote opdoen en bymekaar maak van boeke kennis nie.

Nee, ware geloof is mos juis in beheer van **hoe** ons dink oor hierdie kennis.

Is dit kennis wat lewe, en daarom vasstaan?

Om die Bybel, belydenisskrifte en kerkorde te ken is goed, maar lewe dit in my en laat dit ons met geloof dink?

In Hebreërs 11:17 hoor ons hoe Abraham op grond van geloof bereid was om sy seun Isak te gaan offer.

As ons eerlik is, moet ons erken dat ons hele wese wil uitroep: wat het hy gedink?

Maar die ware geloof het Abraham anders laat dink.

Die lewende kennis wat hy reeds van God gehad het, het gewys dat hy God kon vertrou.

Daarom is daar met lof van hom getuig, want sy geloof was gegrond in `n vasstaande kennis, kennis van ŉ verhouding met God wat geweet het Isak sal lewe al sterf hy ook!

Ons haal graag hierdie waarskuwing in Hosea 4:6 aan: **“My volk gaan ten gronde weens `n gebrek aan kennis.”**

Maar laat jou en my kennis ons anders dink as hulle wat nie glo nie?

Ware geloof moet ons denke beheer.

**Ware geloof en wat ons wil**

Ons bely dat ware geloof ons so beheer dat ons aanvaar dat alles wat God in sy Woord vir ons sê, waar is.

In Hebreërs 11:1 hoor ons iets hiervan as die skrywer sê dat ons seker is van die dinge wat ons hoop.

Die mens is `n wese met `n eie wil.

Ons wil altyd hoop op iets beter in die lewe.

Maar as gelowiges wil ons eerder op dit hoop wat God in sy Woord vir ons sê.

Dit is hier waar ware geloof my *wil* beheer, deurdat ek dit wat God my laat hoop, as waar aanvaar.

Ek glo dit, so ek stem daarmee in.

God se wil word my wil.

Hierdie is `n belangrike saak, want waar kom geloof vandaan?

Ook dít kom van God af.

Jy kan dit nie van die internet aflaai nie, nie by die SPAR of die kerk koop nie.

Ware geloof word deur die Heilige Gees in ons gewerk soos wat ons besig is met God se Woord waardeur Hy ons van die waarheid oortuig.

As ons na die voorbeeld van Noag in vers 7 kyk, hoor ons dat sy wil as mens deur sy geloof beheer is.

**“Omdat Noag geglo het, het Hy God eerbiedig gehoorsaam toe hy gewaarsku is** *(die woord gehoor het)* **oor dinge wat nog nie gesien kon word nie.”**

Noag het aanvaar dat dit wat God vir hom vertel die waarheid is.

Die geloof wat die Heilige Gees in hom gewerk het, het sy menslike wil beheer.

Ware geloof moet ons wil beheer!

**Ware geloof en wat ons voel**

Ons belydenis gaan voort deur te sê dat ware geloof nie net kennis en aanvaarding is nie:

**“maar ook 'n vaste vertroue wat die Heilige Gees deur die evangelie in my hart werk”**

Ons voel mos met ons harte bv. “my hart is seer” of “dit laat my hart lekker voel as jy so sê.”

So beheer ware geloof dit wat ons voel deur die Heilige Gees wat `n vaste vertroue in ons harte werk.

Ons teksgedeelte bevestig dit as dit sê dat mense wat glo, geloofsekerheid het en oortuig is van die onsienlike.

Ook in vers 3: **“Omdat ons glo, weet ons dat die wêreld deur die woord van God geskep is.”**

Dit gaan hier oor `n gevoel van vertroue.

Dis `n gevoel wat gebaseer is op `n vaste kennis maar wat deur die Heilige Gees in ons harte gewerk is.

En soos elkeen van ons weet is vertroue `n kardinale deel van `n gesonde verhouding.

Dit sien ons dan ook by elkeen van hierdie geloofshelde.

Hulle het op God vertrou al was dit blindelings.

En dan hoor ons nog is vers 13:

**“Terwyl hulle steeds geglo het, het al hierdie mense gesterwe sonder om te verkry wat beloof is, maar hulle het dit uit die verte gesien en daaroor gejuig.”**

Is dit nie vertroue nie?!

Ware geloof het hul gevoel beheer sodat hulle deur die Heilige Gees vertroue in die hart gehad het.

En het ons nie reeds iets van die belofte ontvang nie?

Het ons nie selfs meer as hulle om op te vertrou nie?

Ja die Messias het reeds gekom, God het reeds sy belofte van verlossing nagekom en dit is juis waarin ons ons vertroue moet stel.

Want ons belydenis gaan voort en sê wat hierdie vertroue behels:

* dat God aan my en ander
* ewige geregtigheid, redding en vergewing van sonde skenk
* Hy doen dit net uit genade, slegs op grond van wat Christus verdien het.

Daar is dus drie dinge waarop ek mag vertrou omdat geloof my gevoel beheer:

Ook ek kry vergewing van sondes,

Ook ek kry ewige geregtigheid/regverdigheid,

Ook ek kry saligheid, die ewige lewe.

Vertrou ons God op sy Woord, of wil ons ander waarborge hê?

Moet daar eers genesing en voorspoed wees, dan sal ek glo dat Hy lief is vir my?

Is die feit dat sy Seun gesterf het nie genoeg bewys van sy liefde nie?

En ja , ek en jy moet glo dat dit ook ons geskenk is.

Wanneer word `n geskenk werklik joune?

Wanneer jy dit by die skenker vat.

Neem dus hierdie geskenk deur die geloof aan, wat die Heilige Gees in jou en my werk.

**SLOT**

Is sien glo, kan ek my oë glo?

Dit help nie ons praat elke Sondag van hierdie wonderlike dinge van God, maar ons glo dit nie.

As jy nie voel dat jy die ware geloof het nie, moenie daarmee tevrede wees nie, kom praat asseblief.

Kerk toe kom gaan dit nie vir jou gee nie!

Oorgawe aan God, ja.

Want dan mag ons dalk selfs die vrugte van ware geloof met ons eie oë sien.

Ons sal sien hoedat ons in die geloof en deur vaste kennis, anders dink.

Ons sal sien hoedat ons in die geloof en deur te aanvaar, anders wil.

Ons sal sien hoedat ons in die geloof en deur te vertrou, anders voel.

Mag God ons elkeen deur sy Heilige Gees tot die ware geloof aanspoor, en daarin laat volhard.

Amen!